Bejaarde dae lank in sinkhuis aangehou | Netwerk24
Deur Alet van Der Walt 21 Julie 2019 10:38
Kapt. Stephen Thakeng, polisiewoordvoerder, sê twee mans met klapmusse het die 70-jarige man in die nag in sy huis oorval.
Die ontvoerders het hom by sy motor ingedwing en na 'n afgeleë gebied geneem. Hulle het ook sy televisie gebuit.
Hulle het hom in 'n sinkhuis aangehou, aangerand en sy bankkaart se geheime kode geëis. Daarna het hulle elke dag geld uit sy rekening onttrek.
Thakeng sê die polisie weet nog nie hoeveel geld onttrek is nie.
Op 18 Julie het hulle hom vrygelaat en hy het in 'n erg beseerde en verswakte toestand daarin geslaag om hulp te kry. Hy is daarna in die hospitaal opgeneem, waar hy tans aansterk, sê Thakeng.
Die man se dogter is intussen opgespoor en van haar pa se toestand ingelig.
'n Klag van voertuigkaping en ontvoering word ondersoek.
Die polisie is ook opsoek na die man se bronskleurige Toyota Corolla met die registrasienommer HFF 384 FS.
Indien iemand inligting het, kan hulle kapt. Pieter du Plessis van Welkom se eenheid vir voertuigmisdade by 079 884 2179 bel.